Hvernig geri ég eignina klára fyrir myndatöku?
Fyrstu kynni kaupenda að eigninni þinni eru myndirnar. Þess vegna leggjum við mikið upp úr góðum og lýsandi myndum og hér höfum við tekið saman örfáa punkta um hvað þarf að hafa í huga áður en ljósmyndari kemur til að mynda eignina.
Ekki hafa áhyggjur, þú færð ítarlegri leiðbeiningar frá okkur áður en ljósmyndarinn er bókaður.
1. Skoðaðu umhverfi hússins, raðaðu upp því sem á að vera en fjarlægðu annað. Muna að leggja ekki í heimkeyrslu við sérbýli svo bíllinn taki ekki athyglina frá húsinu.
2. Settu yfirhafnir, jakka og skó inn í skáp eða fjarlægðu yfir í annað herbergi rétt á meðan ljósmyndari athafnar sig í forstofu.
3. Hleyptu birtu inn í íbúðina og dragðu frá gluggatjöld, fjarlægðu fjarstýringar, snúrur og aðra smáhluti af borðum í stofu.
4. Fjarlægðu smáhluti af borðum í eldhúsi, segla af kæliskáp og taktu niður aðra truflandi hluti eins og handklæði og þvottastykki. Óhreint tau vaskar þú upp eða setur í uppþvottavél og lokar. Hafðu ávaxtaskál á eldhúsborði ef það á við en geymdu önnur matvæli í skápum.
5. Búðu um öll rúm, fjarlægðu allt lauslegt af gólfum í svefnherbergjum og geymdu föt og smáhluti í skápum eða skúffum eftir því sem við verður komið. Reyndu að hafa litaval samstætt innan hvers herbergis og velja hlutlaus rúmföt eða rúmteppi ef því er við komið.
6. Á baðherbergi setur þú fram hrein og samstæð handklæði en fjarlægir tannburstaglös, sjampóbrúsa og aðra smáhluti. Hafðu salernisskál lokaða og settu upp nýja salernisrúllu.
Hafðu í huga að þú ert að selja húsnæðið þitt en ekki heimilið þitt, það flytur þú með þér á nýjan stað. Þess vegna er mikilvægt að húsnæðið njóti sín á myndum og að þær sýni herbergi og rými í réttu ljósi.
Almennt þá þarft þú ekki að taka til neinar upplýsingar um eignina því við sjáum um að afla allra opinberra gagna, svo sem um skráningu eignar, kvaðir og veðbönd. Við öflum einnig upplýsinga um stöðu áhvílandi veðskulda og stöðu allra gjalda og yfirlýsingar húsfélags ef það á við.
Hins vegar þá eru allar upplýsingar varðandi eignina mikilvægar og kunna að sýna atriði sem hafa áhrif á söluna. Það er því mikilvægt, ef þú býrð yfir frekari upplýsingum um eignina að þú upplýsir okkur um þær og sýnir okkur þau gögn sem þú kannt að búa yfir og varða eignina. Þar höfum við í gildi þá reglu að ekkert er of lítið eða ómerkilegt og að því meiri upplýsingar sem liggja fyrir, því öruggari og farsælli sala.